107學年度樟樹國際實中語文競賽客家語朗讀文章（北四縣腔）

編號1號

【六月割禾】張美容原作

六、七月金金个日頭，晒到人頭暈腦疺、懶𧊅𧊅仔，囥在屋下看一下電視、睡一下當晝，早就變大家个習慣了。這下个人實在好命，就算耕種人，因為機器耕作摎休耕，「六月天公[[1]](#footnote-1)，家神牌會停動。」个日仔少見哩！時代無共樣咧！

頭擺，割禾係農家个大事情，一早，一屋大細就無閒洎杈，吾屋下耕有甲零田，因為阿爸、阿叔係公務員，對田事無內行，故所全靠房族个叔公𢯭手。愛割禾哩，叔公會請好師傅、尋好禾埕、準備好愛用个工具，全毋使阿爸愁慮。倒轉來無閒个係阿姆、阿叔姆兩姊嫂，除忒煮三餐正餐以外，還愛㧡兩餐點心。長透擔竿个一頭係綠豆湯、一頭就米粉湯；一頭甜米篩目、一頭就鹹米篩目；一頭仙草、一頭就竹筍粥，點心一定有鹹、有甜、有變化。阿姆兩姊嫂，朝煮忒煮點心，點心煮忒煮晝，晝煮忒又煮點心，點心煮忒就愛煮夜，歸日仔煮無停，最艱苦个還係六月天公在滾水頂高刷米篩目，分滾水呵[[2]](#footnote-2)到汗流脈落。

六月个日頭盡得人畏，最辛苦个還係一身晒到烏刻刻仔、做到汗珠溚溚跌个割禾師傅，佢兜愛磬等腰骨割禾、愛㧡等重重个穀擔、還愛大力躪[[3]](#footnote-3)斛桶[[4]](#footnote-4)打穀，項項事就恁食力、艱苦。阿爸體恤師傅个辛苦，除忒三餐加菜以外，完工該暗晡還會煮一桌豐豐沛沛个桌席請師傅，有雞盤、鴨湯；有爌肉、魚仔；有豬腸炒薑絲、芹菜炒魷魚這兜，還會準備涼涼个涼水、沙士、麥酒，一定愛分師傅食著滿意、啉到歡喜。

在𠊎做細人仔个時節，除忒過年過節、做平安戲以外，愛割禾做完工正有恁豐沛好食。到較大兜仔，阿爸會特別擇放尞日來做完工，分外背讀書、做事个細人仔做得轉來食一餐豐沛。人講：「六月天公手痛，痛到笑；三十暗晡嘴痛，痛到噭。」對吾屋下个細人仔來講，六月天公手痛毋痛無關係，嘴係痛，就會有好噭哩！這下想起來，𠊎從細田事就毋使𢯭手做，食顛倒毋識少過，實在好命、實在幸福。

107學年度樟樹國際實中語文競賽客家語朗讀文章（北四縣腔）

編號2號

【一隻飯包】劉玉蕉原作

「過晝哩，請一儕領一隻飯包轉去食！」

雅秀四正个外形，嗯，看起來毋會㜮！領著飯包，一陣燒暖傳到手項來，還貼心哦，還有一杯燒湯呢！恁用心个飯包，哪訂个？看真了，燒暖退忒一半，「信望愛甜甜屋」，腦膈肚浮出一隻畫面：嘴開開、眼呆呆、行路踜踜蹭蹭，無定著還流等口涎个一群人，心肝肚愐：敢好食？有淨俐無？

在車肚，飯包像搞怪个細孲仔共樣，帶等暖暖仔个香氣，遊遊野野[[5]](#footnote-5)搣到歸車仔飯菜香，餳到肚屎嘰哩咕嚕緊抗議。毋過心肝肚還係無確定，這隻飯包到底食得無？

轉到屋下，飯包還溫燒溫燒，像拆祕密禮物个心情趕緊打開飯包。「哇！」香氣衝到鼻公項來，餳人合萋婥婥仔[[6]](#footnote-6)个菜色，看得出做飯包人个認真，菜色還多哦！記毋得、算毋出有幾多種還過有哪兜仔菜，就知五穀飯又球又軟，豆腐乾𤐙[[7]](#footnote-7)到會承牙[[8]](#footnote-8)，青菜油光油光，鹹淡乜堵堵好落嘴。平常時外背食飯，驚怕蒂頭無洗淨，乜驚農藥吂過，𠊎毋敢食青菜。今晡日天公落紅雨了，𠊎食到一息菜都無伸。該菜蓋[[9]](#footnote-9)頭當會囥泥个位所，𠊎挑挑擘開來檢查，當場感動到心肝肚五味混雜，實在淨俐！第一擺食著恁歡喜、恁放心个飯包，難得个係飯包肚看毋著有加工過个齋料，除忒好食，還較多个係感心！

飯包既經食忒了，溫暖个感覺跈喉嗹行到心肝肚。係仰般个愛心同耐心，分訓練个先生甘願挑戰高難度，付出加倍个時間來指導該兜慢板、毋即靈个一群人？愛花幾多心血正做得出恁樣高水準、有品質个飯包？「一枝草一點露」，因為先生，佢兜除忒畜飽自家以外，乜減輕了屋下人个負擔。天公少分該群人某種能力，毋過訓練先生發揮人性个光明面，教佢兜打開另外一扇窗門，毋使靠人同情、救濟，擎起釣梹就釣自家想望个彩色魚。邊脣幫襯个兜儕，除忒欣賞、鼓勵，更加需要个係支持。希望社會个溫情能得像佢兜个飯菜香共樣，傳到長長久久。

107學年度樟樹國際實中語文競賽客家語朗讀文章（北四縣腔）

編號3號

【補冬】邱一帆原作

立冬該日，阿梅就會燉補，分一屋下人食，這係阿明從細到大，印象當深个一件事情。記得阿明還細，阿梅一屋家人就戴在柑仔寮──一個原旦放柑仔，過後簡單整理出來个屋。一間陋陋肖肖[[10]](#footnote-10)个屋，寒天一到，仰般遮、仰般塞就無法度阻擋，冷咻咻仔个寒風尋著縫鑽入屋肚、間項來。暗晡頭睡目，阿梅一屋下人輒常擠擠揫一頂眠床，睡到共下，一領被骨拉上拉下，拉到大家入覺為止。

寒天到來愛燉補，阿梅一直記在心肝肚，乜一直有做著。在柑仔寮，阿梅自家一儕人，愛渡四個子女，生活上重重个擔頭，佢一肩㧡起。出外同人做小工[[11]](#footnote-11)、摘茶，在田項種菜、屋下桊珠仔、剪線結或者割兜仔朳仔、弓蕉來賣，所有莊下做得賺錢个頭路，佢拚命去尋、煞猛去做，較苦苦自家，一心就想愛分子女過好个生活。像阿明出著世來，就黃皮瘦弱，手腳生到像鉛線仔樣仔，係平常無分佢食較好兜仔，立冬無燉補分佢食，驚怕會畜毋生喔！

「阿姆，您鑊仔裡肚燉个係麼个，還香喔！」阿明在灶下鼻著，自從毋識鼻著个味緒，自鼻公鑽入，餳出嘴空肚个口涎水，順等喉嗹頭流入胃腸肚。胃腸產生一種嘰哩咕噜、嘰哩咕噜个聲響，這聲響停動著敏感个神經，黏邊傳到大腦，連到另外一條神經。無兩下半，阿明忍毋核開嘴就講：「阿姆，𠊎想愛食燉補。」「好喔！這就係愛燉分你恁多姊妹食个啊！等若姊放學轉來共下食。」阿明个嘴像屎缸蟲樣仔蠕蠕動，口涎水緊流。

立冬這日暗晡，外背冷風雪雨，阿梅一屋下人在柑仔寮共下食燉補。阿梅夾一隻燉到酪酪个雞髀分阿明，阿明同雞髀擘到一絲一絲仔，一絲一絲仔噍，傍一口一口个燒湯。黏時，該講毋出个燒暖，流入嘴空，流入喉嗹、胃腸裡肚，再跈等血液流到圓身通體，歸屋間，就恁樣燒暖起來。外背入肉刺骨个寒風，𠗻[[12]](#footnote-12)毋著阿明，乜𠗻毋著阿明个屋下人。

「阿明，天光日立冬，阿姆無閒，記得愛燉補，阿姆正去分你請喔！」「好喔！𠊎定著會燉，你乜愛記得過來食喔！」三十零年後，阿梅同阿明提醒講，立冬愛燉補。

1. 六月天公：音liugˋ ngied tienˊ gungˊ；農曆六月天。 [↑](#footnote-ref-1)
2. 呵：音hoˊ；噓氣，熱氣冒出或上衝。 [↑](#footnote-ref-2)
3. 躪：音nang；踩、踏。 [↑](#footnote-ref-3)
4. 斛桶：音fug tungˋ；腳踩的打穀機器。 [↑](#footnote-ref-4)
5. 遊遊野野：音iuˇ iuˇ iaˊ iaˊ；閒蕩。 [↑](#footnote-ref-5)
6. 萋婥婥仔：音qiˊ qiogˋ qiogˋ eˋ；潔淨的樣子，此指新鮮而亮眼。 [↑](#footnote-ref-6)
7. 𤐙：音biag；用油乾炒。 [↑](#footnote-ref-7)
8. 承牙：音siinˇ ngaˇ；食物有韌性，口感彈牙。 [↑](#footnote-ref-8)
9. 菜蓋：音coi habˋ；菜葉。 [↑](#footnote-ref-9)
10. 陋陋肖肖：音leu leu seu seu；簡陋不堪。 [↑](#footnote-ref-10)
11. 做小工：音zo seuˋ gungˊ；打零工。 [↑](#footnote-ref-11)
12. 𠗻：音gien；以冷物碰觸。 [↑](#footnote-ref-12)